Vonnis opgelê vir moord op klein Liam NortjéKlein Liam Nortjé saam met sy ma, Cheinelle. Die driejarige Liam Nortjé se pa is Vrydag lewenslange tronkstraf vir sy moord opgelê – al is die seuntjie se liggaam nooit gekry nie. Nantes Nortjé (48) is Woensdag in die rondgaande hooggeregshof in Harrismith skuldig bevind aan die moord op Liam, asook op die aanranding van sy gewese vrou, Cheinelle, en hul twee dogters. Die saak is weens kragprobleme op dié dorp na Bloemfontein verskuif, waar regter Corné van Zyl vandag die vonnis opgelê het. Liam het in 2017 spoorloos verdwyn nadat Nortjé hom by Cheinelle gaan oplaai het. Hy het destyds gesê hy het die seuntjie vir mense gegee wat nie kinders kan kry nie, maar het geweier om enigsins meer inligting bekend te maak. Ondanks Cheinelle se herhaalde pleidooie, het Nortjé deurlopend verseg om te sê waar die seuntjie is, of selfs net ŉ bewys te lewer dat hy nog leef. Nortjé hou steeds vol Liam leef nog en het aan sy regsverteenwoordiger, Peter van der Merwe, gesê hy berus by die hof se vonnis en gaan nie daarteen appelleer nie. Nortjé het onskuldig gepleit op die aanklagte teen hom en het nie tydens sy verhoor getuig nie. Hy is lewenslange tronkstraf vir die moord opgelê, en onderskeidelik drie jaar, nege maande en vyf jaar vir die drie aanrandingsklagte.